Elektrociepłowni Szōmbierki je sto lot
Chca Wōm ôpedzieć krōtko historyjo.
Budowa Elektrociepłownie Szōmbierki (a barzij Kraftwerk Oberschlesien, potym Kraftwerk Bobrek) zaczła sie zaroz po kōńcu I wojny światowyj i już 29 listopada 1920 roku na terynie Szōmberk (Schomberg) stanōł srogi kōmpleks budowlany kery zadziwiōł wszyjskich swoim rozmiarym i wyglōndym, a to skuli tego, iże Elektrociepłownia podōg piyrszych planōw miała być ôbiektym stricte militarnym (fabrykōm prochu).
Inwestorym bōła spōłka Schaffgotsch Bergwerksgesellschaft GmbH, nalyżōnco do Joanny Gryzik (ja! tyj ôd Karole Godule) i jej chopa, Hansa Ulrika Schaffgotscha. Werci sie pedzieć iże ôbiekt bōł ôbtoczōny glajzami ze 3 strōn, aby w razie ataku cug pancyrny mōg go brōnić.
W 1945 roku po wkroczyniu Armije Czyrwiōnyj mocka sprzyntu ze Elektrociepłownie ôstała zdemōntowano i wywieziono na wschōd. Kōmpleks funkcjōniyrowoł do kōńca XX wieku, potym ôdbywały sie w nim roztōmajte wydarzynia kulturalne jak Gala Mozartowsko, Miyndzynarodowo Kōnferencyjo Tańca Spōłczesnygo abo Festiwal Sztuki Wysokij. Wtynczos bōła ôna własnościōm fińskigo kōnsorcjum, ôd kerego ôstała wykupiōno w roku 2016 za 814 tysiyncy złotych bez spōłka Rezōnator SA.
Spōłka ta miała sroge plany co do kōmpleksu elektrociepłownie, planowano tam zbudować min. hotel, galeryjo handlowo ze mockōm pasażōw i inksze. Do dnia dzisiejszygo ôbiekt z roku na rok coroz to barzij niszczeje i żodyn nic z tym niy poradzi zrobić. Gmina Bytōm pora rozy propōnowała spōłce przejyncie ôbiektu w celu retowanio go, na co Rezōnator SA niy wyrazioł zgody.
Pora dni tymu gmina wyszła z kolyjnōm propozycjōm tym razym ôdkupiyniu Elektrociepłownie za tako samo suma, za kero Rezonator SA kupiył ja w 2016. Elektrociepłownia Szōmbierki je zabytkym klasy europejskij i światowyj, beztōż ôstało nōm ino mieć nadziyja iże niy doczekōmy takigo mōmyntu, kej po kōmpleksie Elektrociepłownie ôstanie ino pusty plac, a nastympne pokolynia już ino ze ôsprawianio ôjcōw i starzikōw bydōm mogli sie dowiedzieć iże downo downo tymu gynał tam stoła istno Katedra Industrialno.
Elektrociepłownia dziś, 29 listopada 2020 roku, fajruje swōj setny gyburtstag.
Foto na wiyrchu: EC Szōmbierki, Paweł Marynowski / Wikimedia Commons / CC BY-SA 3.0
Mikołaj „Niklaus” Wilga, twōrca internetowy, streamer, posiedziciel kanału YouTube Niklaus Pieron, pasjōnat Ślōnska.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn vec_Latn szl_Latn